**Fachir valah**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Da, sunt valah, porecla asta-mi place,

Sunt meridional şi sânt fierbinte,

Din palma mea iau fiarele merinde,

Mă lasă-n pace când le las în pace.

Domnesc peste ţinuturi de cuvinte,

Pare că strigă gura-mi şi când tace,

Poftiţi, cuvintelor, veniţi încoace

La tronul meu de interjecţii sfinte.

Fachir valah care înmoaie ace

Vă pot părea şi-un ghicitor ce minte,

Eu floare spun, iar voi vedeţi morminte,

Şi pâinea mea la viscole se coace.

O, cai, ce trageţi lumea înainte,

Luaţi hamul meu sălbatic de cuvinte.